
******

******

**GLAVNI GRAD - PODGORICA**

**Radna grupa za praćenje Plana akcije za mlade Glavnog grada (2014-2019)**

***Izvještaj o realizaciji Plana akcije za mlade Glavnog grada (2014-2019) u 2017. godini***

***Podgorica, oktobar 2018. godine***

###### **UVODNI DIO**

###### Pravni osnov za izradu Izvještaja o realizaciji lokalnog razvojnog plana za mlade za 2017.godinu sadržan je u članu 9 Odluke o organizaciji i načinu rada uprave Glavnog grada Podgorica ("Sl. list CG" - Opštinski propisi, br. 019/13 od 26.06.2013, 032/14 od 14.11.2014, 034/15 od 08.10.2015, 007/16 od 05.02.2016, 027/16 od 10.06.2016, 040/16 od 02.09.2016, 043/16 od 13.10.2016, 047/16 od 30.11.2016, 003/17 od 20.01.2017, 004/17 od 01.02.2017, 008/17 od 03.03.2017, 027/17 od 23.06.2017), kojim je utvrđeno da organ uprave Sekretarijat za rad, mlade i socijalno staranje vrši: “pripremu lokalne strategije za mlade na osnovu prethodno utvrđenih stvarnih potreba mladih; pripremu godišnjeg plana ostvarivanja lokalne strategije za mlade; pripremu propisa o osnivanju lokalnog savjeta za mlade sa ciljem podsticanja i unapređenja razvoja omladinske politike, praćenja i evaluacije lokalne strategije za mlade i jačanja saradnje i unapređenja položaja mladih u Glavnom gradu; organizovanje posebne organizacione jedinice (Kancelarije za mlade) radi koordinacije, planiranja i sprovođenja omladinske politike, lokalne strategije za mlade Glavnog grada i saradnje sa ostalim subjektima omladinske politike; saradnju sa nadležnim organom uprave Glavnog grada i nadležnim organima državne uprave radi obezbjeđivanja uslova (prostornih i drugih) za osnivanje omladinskih klubova, omladinskih centara, neformalnih grupa, info centara i slično; stvaranje uslova za rad saveza u koje se udružuju omladinske organizacije na lokalnom nivou; istraživanje i redovno praćenje potreba i položaja mladih u Glavnom gradu u skladu sa zakonom; obezbjeđivanje potpunih i pravovremenih informacija mladima o sprovođenju omladinske politike i njihovo objavljivanje na internet stranici Glavnog grada i društvenim mrežama; pripremu izvještaja i informacija o realizaciji omladinske politike”, kao i u Programu rada Skupštine glavnog Grada-Podgorice za 2018. godinu ("Sl. list CG" - Opštinski propisi, broj 053/17 od 25.12.2017).

###### Izvještaj o realizaciji lokalnog razvojnog plana za mlade za 2017. godinu, urađen je u skladu sa Planom akcije za mlade Glavnog grada (2014-2019), usvojenim na 42. sjednici Skupštine Glavnog grada Podgorice, održanoj 30. aprila 2014. godine.

###### 

Radna grupa za praćenje Plana akcije za mlade Glavnog grada (2014-2019) je u decembru 2016. godine pripremila Akcioni plan za 2017. godinu. Organi i ustanove Glavnog grada Podgorice, u saradnji sa odgovarajućim državnim organima i NVO sektorom, su u skladu sa navedenim Akcionim planom, u toku 2017. godine sprovodili sljedeće aktivnosti:

**I OBRAZOVANJE**

**Strateški cilj**

1. Povećanje kvaliteta formalnog obrazovanja i njegovo usklađivanje za potrebama na tržištu rada

**Specifični cilj**

* 1. Obrazovne programe formalnog obrazovanja kreirati na način koji obezbjeđuje direktnu prohodnost stečenih zanimanja na tržištu rada

**Aktivnost**

1.1.2 Inicirati obavljanje prakse učenika i studenata u državnoj i lokalnoj upravi i javnim službama

Turistička organizacija Podgorice je, u cilju obezbjeđivanja direktne prohodnosti stečenih zanimanja na tržištu rada, u periodu od 15. jula do 15. septembra 2017. godine, sprovela akciju zapošljavanja mladih na turističkim info punktovima (centar grada, aerodrom, autobuska stanica i granični prelaz Božaj), koji su otvoreni tokom ljetnje turističke sezone, zbog pružanja servisnih informacija turistima. Ukupno je bilo angažovano pet lica sa visokom stručnom spremom, turističkog usmjerenja.

Takođe, Turistička organizacija Podgorice je, u cilju povećanja procenta zastupljenosti praktičnog obrazovanja učenika i studenata u državnoj i lokalnoj upravi i javnim službama, 10. juna 2017. godine potpisala Ugovor o obavljanju profesionalne prakse sa JU Škola za srednje stručno obrazovanje “Sergije Stanić“ iz Podgorice. Prema ovom Ugovoru, u periodu od 15. juna do 15. septembra 2017. godine, 20 učenika turističkog smjera, obavljalo je praksu na turističkim info punktovima u Glavnom gradu. Isto tako, Turistička organizacija Podgorice je učenike pomenute škole, smjera restorateri i tehničari kulinarstva, angažovala za manifestacije *Dan krapa* (4. jun 2017) i *Ajmo na Moraču* (8. jul - 27. avgust 2017).

Zavod za zapošljavanje Crne Gore organizovao je program “Podsticanje karijernog razvoja neposredno zapošljivih nezaposlenih lica” namijenjen licima koja se prvi put prijavljuju na evidenciji Zavoda za zapošljavanje, a u funkciji podsticanja profesionalnog razvoja kandidata za zapošljavanje. Program se realizovao kroz radionice, u trajanju od jednog do tri dana. Program “Podsticanje karijernog razvoja neposredno zapošljivih” prošlo je 681 lice.

**Strateški cilj**

2. Intenzivan razvoj neformalnog obrazovanja

**Specifični cilj**

2.1.Obezbjediti veću transparentnost ponude raspoloživih programa neformalnog obrazovanja

**Aktivnost**

2.1.2. Obezbijediti povoljnije uslove za korišćenje raspoloživih poslovnih prostora Glavnog grada u svrhu realizacije neformalnih obrazovnih programa za mlade

Biro za ekonomsku saradnju i podršku biznis zajednici Glavnog grada pružio je podršku za sedam preduzeća, tako što je obezbijeđen besplatan kancelarijski prostor i računovodstvene usluge u prvoj godini poslovanja za preduzeća koja su u procesu osnivanja ili posluju kraće od dvanaest mjeseci. Ovu mogućnost su dobile sljedeće kompanije: “NaMapi.me” - Mišo Savović, ”Dedal” - Leka Dedivanović, “Master travel” -Tamara Radulović, “Fit Camp” - Anđela Lazarević, “E.P. translation” - Elmina Premtić, računovodstvena agencija - Dragan Goranović i preduzeće “Arhetip” - Bojan Đurišić.

**II ZAPOŠLJAVANJE**

**Strateški cilj**

1. Smanjenje stope nezaposlenosti mladih

**Specifični cilj**

1.2. Osposobiti mlade za uključivanje na tržištu rada nakon završetka redovnog obrazovanja

**Aktivnosti**

1.2.1. Organizovati obavljanje prakse za učenike i studente kod poslodavaca

Program sručnog osposobljavanja lica sa stečenim visokim obrazovanjem organizovao se po šesti put za 2017/2018. godinu. Javni poziv poslodavcima da uzmu učešća u programu objavljen je od strane Zavoda za zapošljavanje Crne Gore za poslodavce iz privatnog sektora i od strane Uprave za kadrove za poslodavce iz javnog sektora. Prema izvještaju Zavoda za zapošljavanje Crne Gore i 2017. godine poslodavci su iskazali veliko interesovanje za Program, što je rezultiralo oglašavanjem 10.029 slobodnih radnih mjesta za stručno osposobljavanje, od čega 4.030 slobodnih radnih mjesta za javni sektor, a za privatni sektor 5.999 slobodnih radnih mjesta. Broj visokoškolaca koji su aplicirali za učešće u Programu je bio 3.241, od kojih je njih 1.449 bilo iz Podgorice. Program omogućava licima sa stečenim visokim obrazovanjem, bez radnog iskustva, da tokom devetomjesečnog stručnog osposobljavanja steknu znanja, vještine i kompetencije za samostalno obavljanje posla. Korisnicima Programa devet mjeseci provedenih kod poslodavca se obračunava kao dvanaest mjeseci radnog iskustva i kao preduslov za polaganje odgovarajućeg stručnog, odnosno državnog ispita. Poslodavcima ovaj program omogućava da prepoznaju potrebe za određenim kadrom i radno ga angažuju po isteku stručnog osposobljavanja.

**Specifični cilj**

1.3. Suzbijati pojavu rada “na crno”

**Aktivnosti**

1.3.2. Informisati mlade o uslovima rada i pravima iz radnog odnosa i uzrocima i posljedicama rada na crno putem društvenih mreža, predavanja, seminara, okruglih stolova, propagandnog materijala, radio i tv emisija

Zavod za zapošljavanje Crne Gore je, kao regulator odnosa na tržištu rada, u 2017. godini, kreirao novi program aktivne politike zapošljavanja “Stop sivoj ekonomiji”. Na osnovu Zaključaka Vlade Crne Gore, donešenih na sjednici od 25. maja 2017. godine, Zavod za zapošljavanje je u saradnji sa Ministarstvom rada i socijalnog staranja, Ministarstvom finansija- Poreskom upravom, Ministarstvom unutrašnjih poslova- Upravom policije i Upravom za inspekcijske poslove, realizovao program osposobljavanja i zapošljavanja 145 mladih lica. Osposobljavanjem i zapošljavanjem mladih na poslovima suzbijanja sive ekonomije doprinosi se rješavanju nezaposlenosti mladih, suzbijanju neformalnog poslovanja, odnosno sive ekonomije. Kako neformalno poslovanje kao paralelna aktivnost formalnom- regularnom poslovanju negativno utiče na integraciju mladih na tržištu rada, a time i na njihov socijalno ekonomski status, programskim aktivnostima omogućeno je učesnicima da neposrednim djelovanjem utiču na stvaranje kvalitetnijeg tržišnog ambijenta. Ovim programom obuhvaćeno je 145 nezaposlenih visokoobrazovnih lica, do 30 godina života, sa radnim iskustvom u najkraćem trajanju od devet mjeseci, od kojih su 48% lica ženskog pola.

Učesnici programa u realnoj radnoj sredini su pružali tehničku podršku i pomoć službenim licima Uprave za inspekcijske poslove, Uprave policije i Poreske uprave u suzbijanju aktivnosti neformalnog poslovanja. Učesnici programa su zaposleni na određeno vrijeme, u trajanju od pet mjeseci i 14 dana, na poslovima: registracije poreskih obveznika, obveznika doprinosa i osiguranja, kontrole ispravnosti registracionih prijava i rješenja o registraciji, primjene pozitivnih poreskih propisa, prijema i obrade poreskih prijava, obrade i sređivanja poreskih evidencija, u call centru, realizacije Projekta „Budi odgovoran“ i na drugim poslovima inspekcijskih službi u svim segmentima utvrđenim operativnim planom rada. Učešće lica koja su učestvovala u ovom programu u ukupnom broju učesnika aktivne politike zapošljavanja u 2017. godini iznosio je 6,45%.

**Specifični cilj**

1.5. Obezbijediti veću mobilnost potencijalnih tražilaca zaposlenja i stimulativne mjere za mlade prilikom zaposlenja van prebivališta

**Aktivnosti**

1.5.1. Informisati poslodavce o benefitima zapošljavanja mlade radne snage na sezonskim i drugim poslovima van prebivališta putem interneta, prezentacija, info-brošura, tribina, konsultacija, promotivnih aktivnosti, okruglih stolova, seminara

1.5.2. Informisati mlade (putem društvenih mreža, info-brošura, letaka, flajera, radio i tv emisija) o benefitima njihovog zapošljavanja na sezonskim i drugim poslovima van mjesta prebivališta i po tom osnovu prednostima na tržištu rada

Studentski parlament Univerziteta Crne Gore je po deseti put, u martu 2017, u saradnji sa Studentskom organizacijom ''Turist'' iz Kotora, uspješno organizovao Sajam sezonskih poslova u turizmu ''Summer Job 2017''. Prošlogodišnji sajam je održan na tri lokacije u Univerzitetskom sportsko- kulturnom centru u Podgorici, na Fakultetu za turizam i hotelijerstvo u Kotoru i na Pravnom fakultetu u Bijelom Polju. Sajam je obilježila izuzetna posjećenost, kako od strane studenata, tako i od strane srednjoškolaca. Uz to, poslodavci su pokazali veliko interesovanje za učešće na Sajmu, te je i njihov broj bio veliki u sva tri grada, a svi crnogorski mediji ispratili su svečano otvaranje i sva tri dana Sajma, te na taj način doprinijeli uspješnoj organizaciji i promociji ovog značajnog projekta za studentsku populaciju i sve zainteresovane subjekte za sezonsko zapošljavanje u Crnoj Gori. Učešće na sajmu je uzelo više od 70 poslodavaca - po 35 u Podgorici i preko 20 u Kotoru i u Bijelom Polju. Spektar djelatnosti kojima se bave preduzeća koja su učestvovala na *''Summer Job-u''* bio je raznovrstan: od turističkih agencija, osiguravajućih kuća i ugostiteljskih objekata, preko hotela do velikih kompanija, agencija za posredovanje u zapošljavanju, državnih kompanija i sl. Pored promotivnog materijala sa kojim su se posjetioci upoznali, informacije o zapošljavanju su im prezentovane i od strane predstavnika kompanija. Naime, svaki poslodavac je imao svoje predstavnike i u direktnoj komunikaciji sa mladim ljudima, predstavljene su informacije o djelatnosti kojom se preduzeće bavi, kao i o mogućnosti zapošljavanja. Prošlogodišnji Sajam je rezultirao sa ukupno oko sedam hiljada predatih biografija, a tokom ljeta je bilo zaposleno preko 600 mladih ljudi. Projekat ''Summer job'' održan je s ciljem da se omogući obavljanje sezonskih poslova crnogorskim studentima i maturantima u domaćim kompanijama i institucijama. Ovaj Projekat je u skladu sa Nacionalnom strategijom zapošljavanja i razvoja ljudskih resursa i od velikog je interesa za grad i Crnu Goru, jer se nezaposlenim mladim licima omogućava pristup efikasnijim mjerama usluga, kako bi se povećala njihova mogućnost zapošljavanja.

Sajam „Dani karijere“ održavao se 29. i 30. marta 2017. godine u Verde Complex–u, u Podgorici. Namjera organizatora - kompanije WEON, bila je da uključi 150 najvećih poslodavaca koji su ponudili značajan broj radnih mjesta, te srednje stručne škole i sve fakultetske jedinice svih univerziteta u Crnoj Gori, kao i predstavnike univerziteta iz regiona. Sajam je obuhvatao:

1. Career Ways - sajam zapošljavanja koji se ove godine organizuje po četrnaesti put;

2. Edu Fair - međunarodni sajam obrazovanja koji će crnogorskim srednjoškolcima i studentima predstaviti mogućnosti za akademsko usavršavanje;

3. Business Workshops - segment osmišljen da kroz radionice i treninge omogući sticanje vještina potrebnih za napredovanje na profesionalnom i ličnom planu.

**Specifični cilj**

1.8. Podržati mlade u pokretanju sopstvenog biznisa

**Aktivnosti**

1.8.1. Promovisati preduzetništvo preko društvenih mreža i medija i motivisati mlade za preduzetničke inicijative putem obuka, radionica i seminara

1.8.2. Obezbijediti posebne stimulanse mladima sa najboljim preduzetničkim idejama

**Biro za ekonomsku saradnju i podršku biznis zajednici Glavnog grada obezbijedio je besplatan kancelarijski prostor kao i besplatne računovodstvene usluge u prvoj godini poslovanja za sedam preduzeća koja su u procesu osnivanja ili preduzeća mlađa od 12 mjeseci.**Na osnovu [takmičenja](https://www.facebook.com/hashtag/takmi%C4%8Denja?source=feed_text&story_id=1835972793099187) biznis planova i odluke žirija u sastavu Dušan Rašović, računovođstvena agencija "Codex", Ljubica Kostić Bukarica "Asocijacija poslovnih žena" i Miroslav Boljević iz Biroa za ekonomsku saradnju i podrsku biznis zajednici, ovu mogućnost su dobili NaMapi.me – Mišo Savović, Dedal d.o.o. – Leka Dedivanović, Master travel – Tamara Radulović, Fit Camp – Anđela Lazarević, E.P. translation d.o.o. – Elmina Premtić, Računovodstvena agencija – Dragan Goranović i Arhetip – Bojan Đurišić.

Za učesnike takmičenja koji nisu dobili priliku da borave u Biznis centru, agencija "Codex" je obezbijedila besplatne računovodstvene usluge u trajanju od 12 mjeseci.

Prvi sajam mladih preduzetnika Crne Gore, održan je u novembru 2017. godine u Delta City-ju u Podgorici u organizaciji Unije mladih preduzetnika, te uz podršku Ministarstva sporta, Sekretarijata za rad, mlade i socijalno staranje Glavnog grada, Biroa za ekonomsku saradnju i podršku biznis zajednici Glavnog grada i Investiciono-razvojnog fonda Crne Gore, kao i uz pomoć partnerskih kompanija. Cilj Sajma bila je promocija mladih preduzetnika i njihovih biznisa, kao i promocija preduzetništva i motivisanje na preduzetništvo. Sajam je rezultirao mnogobrojnim saradnjama, ugovorima i poslovnim ponudama među mladim preduzetnicima. A poseban akcenat je stavljen na promociju biznisa kompanija čiji su osnivači mladi preduzetnici i da se javnost upozna sa činjenicom da u Crnoj Gori postoji veliki broj kreativnih i uspješnih mladih ljudi, koji su skupili hrabrosti da se otisnu u izazov kakav predstavlja osnivanje svog preduzeća. Priliku da predstavi svoje proizvode i usluge na Sajmu, imalo je 20 kompanija u vlasništvu mladih crnogorskih preduzetnika: INCH agency, štamparija Lapis, Smart Change, Seljak.me, La organica, Reda Milano, Optika Babić, Ulazi Podgorice, Top clean, Europak, Maksimovski & co, Na mapi, Paintball klub Klikovače, Integra Group, Res publica, 360 view Montengro, City Beep, Vanilla Candle Studio, Koala caffe bar, i Prirodna kozmetika Ivanović.

U januaru 2017. održana je sedma „Škola preduzetništva i inovacija za mlade“. Ova manifestacija je edukativnog karaktera i fokusirana  na promociju i popularizaciju preduzetništva među srednjoškolcima, na način da srednjoškolci upoznaju ljude i institucije koje kreiraju okvire i pravila za biznis „teren“ u Crnoj Gori. Vizija Škole je da probudi kritički duh u srednjoškolcima, ukaže im na svijet preduzetništva, odnosno da su ideje najvrijednija imovina koju mogu posjedovati.

Biro za ekonomsku saradnju i podršku biznis zajednici Glavnog grada i Karijerni centar Univerziteta Crne Gore potpisali su sporazum o realizaciji projekta “Kancelarija za inovativno-edukativne usluge“, u Univerzitetskom sportsko-kulturnom centru. Potpisivanju Sporazuma je prisustvovao prvi tim od 12 studenata Univerziteta Crne Gore koji koriste tehnički opremljene kancelarije u Univerzitetskom sportsko- kulturnom centru za realizaciju njihovih biznis ideja. Uloga Karijernog centra kao servisa Univerziteta Crne Gore je da pruži podršku idejama koje imaju potencijal da se razviju u samoodržive biznise koji su u perspektivi neophodni crnogorskom tržištu.

Na dan Evrope, 9.maja organizovana je šesta Međunarodna berza preduzetničkih ideja. Berza je okupila predstavnike 30 veoma uspješnih crnogorskih kompanija, koje su na strani potražnje, otkupljivale ideje mladih preduzetnika. Kompanije i institucije koje su se našle na strani potražnje su: Glavni Grad Podgorica, (Sekretarijat za razvoj preduzetništva), Plantaže 13. Jul, Voli, Čelebić, Zetagradnja, Erste Banka, Kompanija Krušo, Delta Generali, Mesna Industrija Goranović, Franca, Com Trade, Mljekara Lazine, Cungo&Co, Investicioni razvojni fond, Ministarstvo poljoprivrede i ruralnog razvoja, Komisija za hartije od vrijednosti, Montenegro Biznis Alijansa, CEED, Monstat, Zaposli.ME, MIPA, kao i određeni broj pojedinaca. Bilo je preko 120 prijavljenih ideja.

Biro za ekonomsku saradnju i podršku biznis zajednici Glavnog grada i Asocijacija poslovnih žena Crne Gore otvorili su Biznis savjetovalište za žene i mlade. Savjetovalište predstavlja samo jednu od aktivnosti koje je planirano da se realizuju između Biroa i Asocijacije, a u okviru potpisanog memoranduma o saradnji. Svrha je unapređenje razvoja preduzetništva žena i mladih na teritoriji Glavnog grada, kroz pružanje besplatnih savjeta u vezi sa otpočinjanjem i razvojem biznisa. Povoljni krediti i finansijske olakšice su jednako bitan faktor za razvoj preduzetništva, kao i transfer znanja i iskustava. Asocijacija poslovnih žena Crne Gore baštini veliko znanje i iskustvo u oblasti preduzetništva, te je upravo to udruženje svojim besplatnim savjetima na usluzi našim sugrađankama i mladim ljudima, koji su zakoračili u svijet biznisa ili planiraju to da urade.

Konsultacije u Biznis savjetovalištu se održavaju četiri puta mjesečno, odnosno svakog četvrtka u terminu od 17.00-19.00 sati u prostorijama Biroa za ekonomsku saradnju i podršku biznis zajednici Glavnog grada (Njegoševa 22, zgrada Narodne biblioteke “Radosav Ljumović”, u Podgorici). Savjete na teme finansija, marketinga, liderstva i motivacije pružaju besplatno članice Asocijacije poslovnih žena Crne Gore.   
Neke od konsultacija su bile na temu: Finansije i pravni savjeti - Branka Vuksanović, vlasnica agencije SPIN iz Podgorice, Motivacija - Mirjana Paunović, vlasnica preduzeća Pamark, Marketing, brendiranje i javni nastup – Zvezdana Olujić, šefica sektora za odnose s javnošću i marketing u Uniji poslodavaca CG i Ljubica Kostić-Bukarica, vlasnica agencije M.A.S. CODE i Menadžment i liderstvo – Milica Daković, vlasnica firme E3 Consulting.

Promocija preduzetništva, a posebno podrška jačanju preduzetničke kulture, duha i načina razmišljanja, posebno su važni preduslovi svih procesa koji imaju za cilj rast produktivnosti i zaposlenosti, jačanje konkurentnosti i ukupan napredak crnogorskog društva. U današnje vrijeme, konkurentnost se prvenstveno gradi na znanju. To je pristup koji mladim ljudima može omogućiti bržu i uspješniju tranziciju od škole do posla – bilo kroz pronalaženje adekvatnog radnog mjesta ili pokretanje sopstvenog biznisa. Saradnja koju ostvaruju Asocijacija poslovnih žena Crne Gore i Glavni grad Podgorica primjer su dobre koordinacije javnog i privatnog sektora, osluškivanja potreba tržišta i prepoznavanja preduzetničkih potencijala žena i mladih. Raspored rada savjetovališta blagovremeno se objavljuje na mjesečnom nivou putem medija, društvenih mreža i na sajtu Glavnog grada.

**Specifičan cilj**

1.9 Razvijen sistem profesionalne orjentacije i savjetovanja mladih

**Aktivnosti**

1.9.5 Organizovati seminare i predavanja za mlade o značaju pravog izbora budućeg zanimanja

**Biro za ekonomsku saradnju i podršku biznis zajednici u saradnji sa studentskom organizacijom BEST organizovao peti po redu ljetnji akademski kurs**, ljetnji akademski kurs pod nazivom ,,It's my treat, startup is on ME" doveo u rang sa najvećim internacionalnim ljetnjim kursevima koji se organizuju širom Evrope, u brojnim lokalnim grupama BEST organizacije. Kako domaći, tako i inostrani, učesnici imali su priliku da prate predavanja koja su se sastojala od teorijskog i praktičnog dijela, od prestižnih imena iz svijeta biznisa i startup zajednice, među kojima izdvajamo Natašu Đukanović, Miodraga Bukvića, Dražena Žujovića, Maju Jaredić, Predraga Lešić, Rubena Vergaru...

**Učesnici Balkan Leadership Initiative, ljetnjeg kursa koji se održao na Ivanovim Koritima od 1. do 5. avgusta 2017. posjetili su Glavni grad gdje su imali priliku da se upoznaju sa gradskom upravom i radom Biroa za ekonomsku saradnju i podrsku biznis zajednici.** Kako su istakli na sastanku u Birou za ekonomsku saradnju, Balkan Leadership Initiative je kurs, koji je okupio učesnike uzrasta od 15-18 godina iz Albanije, Grčke, Crne Gore, Kosova i Srbije. Cilj projekta je razvijanje svijesti o važnosti očuvanja mira i dobrih međususjedskih odnosa medju zemljama Balkana kao osnove ekonomskog razvoja. Za vrijeme boravka u Crnoj Gori, ovi mladi ljudi su radili na razmjeni znanja i ideja u oblasti nauke kao temelja stvaranja inovacionih rješenja koja bi bila tržišno valorizovana a kroz to i na razvoju preduzetničke inicijative i njihovo umrežavanje na Balkanu. Organizatori kursa su grupa od pet učenika koji su završili Ujedinjeni Svetski Koledž Mastriht (United World College Maastricht - UWCM) u Holandiji, internacionalnu školu sa studentima koji dolaze iz cijelog svijeta da uče i žive zajedno na dvije godine, sa ciljem promovisanja mira, raznovrsnost i održivosti. Kao mladi ljudi koji dolaze sa Balkana nakon završavanja UWCM-a, pokrenuli su ovu inicjativu za stvaranje prilika za druge mlade ljude iz regiona da komuniciraju i sarađuju jedni sa drugima, navodeći da će kroz saradnju mladih, naš prelijepi region - Balkan, imati prosperitetnu i sigurnu budućnost.

Nakon uspješne organizacije "Foruma 16+1", Biro za ekonomsku saradnju i podršku biznis zajednici Glavnog grada je organizovao još jedan značajan događaj to je **Biznis akademiju "BIRZIMINIJUM"**. Prvo izdanje akademije posvećeno je tragično preminulom prof.dr Draganu Lajoviću. Svi zainteresovani sugrađani su imali priliku da čuju predavanja prof. Veselina Vukotića, Dragane Đermanović, PR Fondacije "Novak Đoković", Vladimira Vulića, Digitalizuj.me, Miloša Čiriča, evropskog lobistu, Draganu Radević, Centar za preduzetništvo, Ivane Malović, IDFaktor, Branke Vuksanović, SPIN, Ivana Jovetića, UDG i Rubena Vergaru, mladog preduzetnika koji sa uspjehom posluje na globalnom tržištu. Trodnevnoj akademiji prisustvovalo je oko 200 polaznika.

**III PORODICA I BEZBJEDNOST**

**Strateški cilj**

1. Smanjen stepen disfunkcionalnosti porodice

**Specifični cilj**

* 1. Unaprijediti kvalitet komunikacije između roditelja i djece

**Aktivnosti**

1.1.6. Organizovati okrugle stolove i tribine za promovisanje programa i ustanova koje se bave mladima i porodicom

Centar za prava djeteta Crne Gore otvorio je Centar za podršku djeci i porodici, u prostoru koji je dobio od Glavnog grada. Predviđeno je da projekat traje tri godine. Centar za podršku djeci i porodici otvoren je svakog radnog dana 8 časova, pet dana u sedmici. Prema *Memorandumu o saradnji,* Glavni grad Podgorica, organi uprave, stručne i posebne službe i javne službe čiji je osnivač Glavni grad, u skladu sa svojim nadležnostima, usvojenim lokalnim planovima i programima daje doprinos u uspostavljanju i radu novih usluga, kao odgovor na iskazane potrebe građana.

Korisnici usluge Dnevnog boravka su djeca koja su ugrožena situacijom u porodici (razvod roditelja, siromaštvo, bolest roditelja ili staratelja). Ovu korisničku grupu čine djeca koja žive na teritoriji Glavnog grada Podgorica i u riziku su da postanu djeca ulice, da napuste školu, da razviju neprihvatljivo ponašanje, da se nađu u skitnji, da zlostavljaju ili budu zlostavljana, da postanu konzumenti psihoaktivnih supstanci itd. Druga, ciljna grupa su roditelji/ staratelji djece korisnika usluge. Djeca pripadnici navedenih korisničkih grupa koriste usluge ovog servisa po uputu Centra za socijalni rad. Korisnike mogu uputiti i škole. Djeca mogu doći dobrovoljno, sama ili u pratnji roditelja, staratelja i koristiti uslugu dok za njom imaju potrebu i želju.

JZU Dom zdravlja Podgorica u okviru Savjetovališta za mlade, Centra za mentalno zdravlje, Centra za djecu sa posebnim potrebama i Savjetovališta za brak i porodicu pruža savjetodavne usluge mladim osobama koje imaju problema u ponašanju i njihovim porodicama. U okviru Savjetovališta za mlade održavaju se edukativne radionice i predavanja različite tematike: zdravi stilovi života, seksualnost i adolescencija, HIV/AIDS, štetnost duvana, mladi i alkohol, vršnjačko nasilje, bolesti zavisnosti, polno prenosive bolesti, odvikavanje od pušenja. U skladu sa navedenim, u oblasti prevencije neprihvatljivog ponašanja, Dom zdravlja je nosilac prevencije neprihvatljivog ponašanja u oblasti zdravstva: primarna prevencija, dijagnostika, kao i tretman djece i mladih koji manifestuju ovakvo ponašanje. Centar za djecu sa posebnim potrebama,u sklopu JZU Dom zdravlja Podgorica, realizuje programe za ranu detekciju djece sa visokim rizikom za nastajanje poremećaja i oboljenja, njihovo registrovanje, efikasno praćenje rasta i razvoja te djece i po potrebi preduzimanje određenih terapeutskih mjera.

Kao podrška zlostavljanoj i zanemarenoj djeci i mladima neprihvatljivog ponašanja sprovodi se Protokol o međusektorskoj saradnji u prevenciji napuštanja djece usmjeren na najosjetljivije grupe budućih majki, novorođenčadi i djece do tri godine, kao i na djecu sa zdravstvenim i/ili psihofizičkim i/ili socijalnim rizicima koja žive u vlastitim porodicama ili izvan njih, a nedostupna su podršci nadležnih službi. Protokol ima za cilj umrežavanje institucija sistema radi poboljšanja kvaliteta usluga, smanjenja rizika i preventivnog djelovanja i smanjenja broja djece koja se smještaju u ustanove.

**Specifični cilj**

1.2.Povećati nivo informisanosti mladih i roditelja o nasilju u porodici i mehanizmima zaštite

**Aktivnosti**

1.2.1. Organizovati obuke za psihologe i pedagoge

U Javnoj ustanovi za smještaj, rehabilitaciju i resocijalizaciju korisnika psihoaktivnih supstanci Podgorica, 13.10. 2017. godine realizovana je obuka psihologa za korišćenje savremenog psihološkog inventara ličnosti, PAI. Obuku je organizovalo Udruženje psihologa Crne Gore u saradnji sa Javnom ustanovom Kakaricka gora i izdavačem ovog testa ,,Sinapsa edicije’’ iz Beograda. Mogućnost da dobiju informacije, kao i detaljna objašnjenja upotrebe ovog testa dobilo je 22 psihologa sa područja Crne Gore. Obuku je održala doc. dr Dragana Đurić Jočić, koja je i urednica srbijanskog izdanja PAI inventara. Organizacija obuke za primjenu PAI inventara ličnosti predstavlja korak više ka usavršavanju psihologa u Crnoj Gori, kao i njihovom kvalitetnijem radu sa klijentima/pacijentima/korisnicima u institucijama u kojima su zaposleni. PAI je instrument namijenjen za kliničko ispitivanje osoba starijih od 18 godina. Riječ je o instrumentu koji je u svijetu, pored MMPI-2, na popisu najčešće primjenjivanih instrumenata za procjenu ličnosti u kliničkoj praksi i istraživanjima. Obuka za primjenu testa samo je jedna od aktivnosti koja označava početak saradnje Udruženja psihologa Crne Gore i Javne ustanove za smještaj, rehabilitaciju i resocijalizaciju korisnika psihoaktivnih supstanci Podgorica.

**IV ZDRAVLJE MLADIH I BOLESTI ZAVISNOSTI**

**Strateški cilj**

1. Postizanje većeg nivoa prevencije bolesti

**Specifični cilj**

* 1. Razvoj svijesti zajednice o važnosti sprovođenja zakona vezanih za prodaju alkohola i duvana mladima te dostupnost kladionica i kockarnica

**Aktivnosti**

1.2.2. Organizovati medijsku kampanju

Institut za javno zdravlje objavio je u 2017. godini sprovedeno istraživanje o kvalitetu života, životnim stilovima i zdravstvenim rizicima stanovnika Crne Gore. To istraživanje je obuhvatilo mlade i pokazalo da 29% mladih (uzrasta od 15 do 24 godine) je nekada u životu pušilo, njih skoro 60% je pilo alkohol, a 13,8% koristilo psihoaktivne supstance. Ministar zdravlja Kenan Hrapović održao je konferenciju za novinare da bi ukazao na probleme koje je pokazala anketa i da najveći zdravstveni rizik u adolescenciji i mladosti povezan sa prihvatanjem rizičnih ponašanja uključujući pušenje, konzumaciju alkohola i droga, rizično seksualno ponašanje, i usvajanje nezdravih navika u ishrani uz manjak fizičke aktivnosti.

Iako je zakonom zabranjeno, kockanje kod adolescenata je postalo popularna forma rekreacije i provođenja vremena. Tako je istraživanjem Instituta za javno zdravlje utvrđeno da je više adolescenata koji se kockaju ili klade nego onih koji to ne rade. Od ponuđenih igara na sreću ispitanici su u najvećem broju naveli da upražnjavaju klađenje u kladionicama u odnosu na druge igre na sreću.

**Aktivnosti**

1.2.3. Edukacija mladih o štetnostima duvana održavanjem predavanja u obrazovnim institucijama

Obilježavajući kraj školske godine 2016/2017. godine Crnogorsko društvo za borbu protiv raka (CDPR) i Gradska opština Tuzi i KIC „Malesija” u junu su organizovali izložbu najboljih likovnih radova učenika iz crnogorskih osnovnih škola na temu opasnosti po zdravlje koje donosi pušenje. Učenicima su prezentovane posljedice pušenja kao jedne od najtežih bolesti zavisnosti. Konkurs je bio organizovan za učenike od četvrtog do devetog razreda osnovnih škola iz cijele Crne Gore, a svi pristigli radovi su rađeni u raznim tehnikama rada (akvarel, olovka, tuš, pastel, kolaž i slično).

Svjetski dan borbe protiv pušenja organizovan je u saradnji Crnogorskog društva za borbu protiv raka i JU “Dječiji savez”. Raspiran je državni i literarni konkurs za učenike od IV-IX razreda na temu “Molimo mame i tate da ne puše, jer nas dimom guše”. Selekciju likovnih radova vršio je žiri sastavljen od akademskih slikara i istoričara umjetnosti, dok je za literarne radove bio zadužen žiri koga su činili profesori književnosti. Osnovni cilj projekta bio je upoznavanje djece sa štetnostima uticaja pušenja i oboljenjima koja nastaju kao posljedica.

**Specifični cilj**

1.3. Poboljšati koordinaciju različitih institucija i organizacija koje se bave problemima zavisnosti u Glavnom gradu

**Aktivnosti**

1.3.1. Organizovati sastanke svih institucija koje se bave bolestima zavisnosti radi formiranja jedinstvenog tijela/tima koji će se baviti temom bolesti zavisnosti i koordinacijom aktivnosti pojedinih sektora u postizanju jedinstvenog cilja

Kancelarija za prevenciju bolesti zavisnosti je održala više sastanaka sa nevladinim organizacijama koje se bave bolestima zavisnosti. Potpisan je i Memorandum o saradnji sa: NVO“ Cazas“, NVO „Juventas“ i NVO „4Life“ dana 13. decembra 2017. godine. Potpisnici su se saglasili da će podsticati blisku saradnju na aktivnostima koje Kancelarija i nevladine organizacije realizuju u okviru svojih projekata, u skladu sa ovim Memorandumom, na bazi jednakosti, reciprociteta i zajedničke koristi.

**Strateški cilj**

2. Podizanje nivoa informisanosti o značaju reproduktivnog zdravlja

**Specifični cilj**

2.1. Povećati nivo svijesti mladih žena o ostvarivanju prava na zdravstvenu zaštitu žena i o značaju brige o reproduktivnom zdravlju

**Aktivnosti**

2.1.2. Obilježiti Dan borbe protiv karcinoma grlića materice i/ili Svjetskog dana zdravlja o značaju ranog otkrivanja karcinoma grlića materice i nekih polno prenosivih bolesti, održavanje predavanja sa istim temama, postavljanje info-punkta u gradu zbog ostvarivanja postavljenog cilja

2.1.4. Obilježiti Evropsku nedjelju prevencije raka grlića materice gostovanjem u medijima, dijeljenjem propagandnog materijala, organizovanjem besplatnih pregleda i besplatnih PAPA testova u datoj nedjelji

Dom zdravlja Podgorica promotivnim aktivnostima obilježio je Evropsku nedjelju prevencije karcinoma grlića materice, koja se već sedam godina u zemljama Evrope obilježava u posljednjoj nedjelji januara. Rak grlića materice je jedna od najučestalijih malignih bolesti kod žena u svijetu i kod nas, koja se može prevenirati, ali i uspješno liječiti ako se otkrije u ranoj fazi. U šoping centru Delta city, 24. januara 2017. godine bio je otvoren punkt Doma zdravlja Podgorica, na kojem su ljekarski timovi davali informacije i preporuke zainteresovanim sugrađankama o samoj bolesti, liječenju i prevenciji. Takođe, dijeljen je promotovni edukativni materijal, koji su pripremili ljekari Doma zdravlja Podgorica. Rak grlića materice je jedna od najučestalijih malignih bolesti kod žena u svijetu i kod nas. Prema statističkim podacima, stopa obolijevanja je 18 žena na 100 hiljada stanovnika. Bolest se može preduprijediti prevencijom, ali i uspješno liječiti ako se otkrije u ranoj fazi.

U Domu zdravlja Podgorica sprovodio se skrining program ranog otkrivanja karcinoma grlića materice, koji je obuhvatio žene starosti od 25 do 64 godine. Cilj programa je bio da se preventivnim pregledima odazove najmanje 75% sugrađanki, čime bi se za osam godina incidence obolijevanja smanjila za 60%, a nakon deset godina sprovođenja programa očekivanja su da se smrtnost smanji za 50%.

**Aktivnosti**

2.1.3. Organizovati predavanje i obuke sa ciljem edukovanja mladih djevojaka o samopregledu dojke, o morbiditetu dojki i značaju dojenja novorođenčadi

Dom zdravlja Podgorica pridružio se brojnim učesnicima u kampanji pod nazivom “Pođi na kontrolu”, koju je sprovela NVO “Brini o sebi”, a u sklopu obilježavanja Oktobra-mjeseca borbe protiv karcinoma dojke. Tim povodom, Dom zdravlja Podgorica obezbijedio je dodatne termine za ultrazvučne i mamografske preglede dojki, a za očitavanje snimaka angažovano je pet radiologa, a zakazivanje pregleda se obavlja po ustaljenoj proceduri, odnosno sa uputom od izabranog doktora. U kampanji su učestvovale brojne privatne ordinacije koje su dale značajan popust na preventivne preglede.

**Aktivnosti**

2.1.6. Obilježiti Nacionalnu nedjelju promocije dojenja (četrdeseta nedjelja u godini) održavanjem predavanja i obuka na temu dojenja, dijeljenjem brošura, gostovanjem u TV emisijama

Početkom oktobra 2017. godine, u centru Kapital plaža udruženje Roditelji organizovalo je četvrti info dan o trudnoći, dojenju i pripremama za novog člana porodice, pod nazivom “[Stiže nam beba](https://www.facebook.com/stizenambeba/?fref=ts)”. Uz podršku centra Kapital Plaža, agencije Yellow Event i Doma zdravlja Podgorica i ove godine organizacijom ove manifestacije udruženje je obilježilo Nacionalnu nedjelju promocije dojenja. Info dan se održao i u sedmici koja kao četrdeseta u godini simbolizuje puni termin trudnoće. Tokom info dana u atrijumu centra Kapital Plaža svim zainteresovanim trudnicama i porodiljama na raspolaganju su bile i vršnjačke savjetnice za dojenje koje su, osim promocije SOS linije, dijelile informativni materijal i pružale savjete i informacije o pripremi za dojenje i olakšavanju perioda uspostavljanja laktacije.

**10.5. LJUDSKA PRAVA**

**Strateški cilj**

1. Unapređenje i informisanost mladih i povećanje njihove motivacije za informisanje o ljudskim pravima i slobodama

**Specifični cilj**

1.2. Veći stepen razumijevanja zajednice za problem mladih OSI

**Aktivnosti**

1.2.1. Organizovati promotivne aktivnosti (tribune, prezentacije) u seoskim i gradskim mjesnim zajednicama i preko društvenih mreža

U organizaciji Udruženja paraplegičara Podgorica i Stonoteniskog kluba osoba sa invaliditetom “Luča” održan je prvi međunarodni turnir u stonom tenisu za osobe s invaliditetom pod nazivom ”Podgorica Open 2017”, a pod pokroviteljstvom Paraolimpijskog komiteta Crne Gore. Na turniru je učestvovalo ukupno 54 takmičara iz reprezentacija Srbije, Hrvatske, Makedonije i Crne Gore, od kojih 42 u službenom dijelu, a 12 u revijalnom. Turnir je održan kao jedna od aktivnosti na realizaciji projekta “Sportsko-edukativnim radionicama do promocije prava osoba s invaliditetom” za koji su sredstva dobijena od strane Komisije za raspodjelu dijela prihoda od igara na sreću. Takođe, u cilju realizacije kompletnog plana i programa podršku je pružio i Glavni grad, kao i Ministarstvo sporta.

Seminar „Timski rad u cilju profesionalne i društvene adaptacije žena iz teže zapošljivih kategorija i lica sa invaliditetom“ organizovali su Udruženje preduzetnica Crne Gore i Sekretarijat za rad, mlade i socijalno staranje Glavnog grada, uz podršku Službe Gradonačelnika, Biroa za ekonomsku saradnju i podršku biznis zajednici, Kancelarije za rodnu ravnopravnost u Glavnom gradu , kao i Ministarstva za ljudska i manjinska prava. Svrha seminara je da da na značaju većoj vidljivosti i prepoznatljivosti žena u ekonomskom životu Crne Gore i poboljšanje uslova za život i rad licima sa invaliditetom, kao i onih iz kategorije teže zapošljivih lica. Lica sa invaliditetom predstavljaju jednu od kategorija lica sa najvećim preprekama u zapošljavanju.

**V UČEŠĆE MLADIH U ŽIVOTU DRUŠTVA I INFORMISANOST**

**Strateški cilj**

3. Unapređenje informisanja mladih

**Specifični cilj**

3.2. Uspostaviti informativni centar za mlade gdje bi se mladi mogli informisati o svim oblastima života poput obrazovanja, zapošljavanja, kulturnih, sportskih i drugih sadržaja, mehanizama učešća u životu društva i sl.

**Aktivnosti**

3.2.1. Na Facebook profilu „Mladi Podgorice“ objavljivati i ažurirati informacije o svim oblastima života od interesa za mlade (obrazovanje, zapošljavanje, kultura, sport, volonterizam, mobilnost i drugi sadržaji, mehanizmi učešća u životu društva i sl.

U toku 2017. godine kontinuirano su objavljivane i ažurirane informacije o svim oblastima života od interesa za mlade na zvaničnoj web stranici Glavnog grada [www.podgorica.me](http://www.podgorica.me), u medijima, kao i na Facebook profilu „Mladi Podgorice“. Ovim putem, tokom 2017. godine mladi Podgorice su obavještavani o kulturnim i sportskim dešavanjima u gradu, edukativnim radionicama, obukama, treninzima, školama vještina i drugim aktivnostima koje unaprjeđuju život mladih u Podgorici.

**VI KULTURA**

**Strateški cilj**

1. Stvaranje uslova za afirmaciju mladih neafirmisanih umjetnika

**Specifični cilj**

2.1. Stvoriti prostorne uslove za rad i prezentacije radova mladih neafirmisanih umjetnika

**Aktivnosti**

2.1.2. Organizovati prezentacije radova mladih neafirmisanih umjetnika u ustanovama kulture

Glavni grad je podržao projekat nevladine organizacije „Art Kvart” - „Galerija u javnom prostoru“ koji je imao za cilj mapiranje uže gradske zone Podgorice za postavku izložbenog prostora - galerije na otvorenom, kako bi približili umjetnost široj publici izlaskom same umjetnosti iz institucionalnih okvira i prostora. Projekat galerije u javnom prostoru prezentira autore mlađe generacije, prvenstveno studente umjetničkih akademija kao i učenike srednje likovne škole, iz polja kreativnih industrija, umjetnike kroz multimedijalne projekte kao što su: crtež, fotografija, plakat, izložbe radova iz oblasti arhitekture. Autorima se obezbjeđuje besplatna izlagačka i tehnička podrška, tj. Reprodukcija umjetničkih djela, štampa kataloga i marketing. Projekat je koncipiran kao galerijski prostor na platou ulaza u Njegošev park.

Treću godinu za redom Glavni grad je podržao Podgorica art festival (PAF) koji ima za cilj afirmaciju mladih umjetnika. Festival se održavao od 22. do 24. septrembra 2017. godine. Festivalski prostor zauzimao je dio Bokeške i Njegoševe ulice, kao i plato iza Crnogorskog narodnog pozorišta, ispred zgrade Glavnog grada i pored Gradske biblioteke. U prethodne dvije godine na tom prostoru izlagalo je preko 300 umjetnika iz različitih oblasti i na istom je organizovan sajam korišćenih knjiga kao i veliki koncert na otvorenom. Jedan od ciljeva ovog projekta jeste i promocija i umrežavanje mladih umjetnika sa ciljem stvaranja mreže crnogorskih umjetnika kroz jedinstveni online portal. Portal za umrežavanje i prezentaciju afirmisanih i neafirmisanih stvaralalca je socijalna mreža koja okuplja sve učesnike festivala, ali koja će biti otvorena i za sve druge mlade kulturne stvaraoce iz zemlje i regiona. Portal će biti prostor na kojem će umjetnici imati mogućnost da predstave svoja djela, komuniciraju međusobno, pokreću zajedničke inicijative i aktivnosti, razmjenjuju ideje i slično. Portal će, takođe, biti prilika za online prodaju umjetničkih djela mladih stvaralaca. Portal će izraditi specijalizovana Agencija, na predlog Organizacionog odbora festivala.

Manifestaciju Džada Film Fest Glavni grad je podržao logistički i finansijski, zatim je podržao i realizaciju muzičkog festival Made in NY džez festival, Montenegro. Glavni grad Podgorica je u susret obilježavanju povodom Dana nezavisnosti i obnove državnosti Crne Gore, u partnerstvu sa Hard rock caffe-om podržao i realizaciju *festivala City Groove*, u okviru kojeg su nastupali popularni bendovi iz Crne Gore i regiona. Grad je nastavio sa podrškom realizaciji filmskog festivala Underhill Fest.

**VII SLOBODNO VRIJEME- AKTIVIZAM, VOLONTERIZAM, SPORT I MOBILNOST**

**Strateški cilj**

2. Obezbjedjivanje uslova za aktivno i kreativno provođenje slobodnog vremena mladih i njihovu edukaciju

**Specifični cilj**

2.1. Obezbjediti prostore za provođenje slobodnog vremena mladih

**Aktivnost**

2.1.1. Organizovati zajedničke sastanke predstavnika mladih, institucija, ustanova u Glavnom gradu u cilju obezbjedjivanja prostora za mlade

2.1.4. Promovisati EYCA I Montenegro student card (MSC) kartice koje mladima omogucavaju povlastice prilikom kupovine ulaznica, putovanja i sl.

U Omladinskom centru u Podgorici je 28. septembra 2017. godine, u organizaciji Ministarstva sporta Vlade Crne Gore i Programa za mlade UN, održan “Trening o korišćenju smjernica za osnivanje i vođenje omladinskih klubova i centara”. U okviru treninga bile su obuhvaćene oblasti uspostavljanja i vođenja omladinskih klubova i centara, pravila i polise omladinskih klubova i centara i osnovnih kriterijuma kvaliteta rada istih. Treningu su prisustvovali predstavnici lokalnih samouprava i omladinskih organizacija.

“Centar za omladinsku edukaciju” u saradnji sa studentskim vijećima i Studentskim parlamentom Crne Gore, pokrenuo je projekat “Montenegro Youth Card”, čiji je cilj obezbjeđenje što boljih uslova života za mlade u Crnoj Gori. Realizaciju projekta omogućili su Glavni grad Podgorica, Societe Generale Banka Montenegro, Ministarstvo prosvjete, Ministarstvo rada i socijalnog staranja, kompanija Bemax i marketing agencija Mc Cann. “Montenegro Youth Card” je kartica koja košta 10 eura na godišnjem nivou, a omogućava srednjoškolcima i studentima da koriste popuste u čitavoj državi i na taj način znatno uštede sredstva iz svog budžeta. Pri realizaciji zacrtanih ciljeva, akcenat je stavljen na edukativne i kulturne aktivnosti, zdrastvenu zaštitu, kao i na prevoz i usluge osiguranja. U ovim kategorijama,mladi će koristiti popuste u iznosima od 20% do 60 %.

**Strateški cilj**

1. Povećanje broja mladih zainteresovanih za različite sadržaje

**Specifični cilj**

* 1. Veći broj raznovrsnih vannastavnih aktivnosti

**Aktivnost**

3.2.2. Realizovati programe vannastavnih aktivnosti

U decembru 2017. u saradnji sa nevladinom organizacijom „Poactive“ Glavni grad je preko Kancelarije za mlade, Sekretarijata za rad, mlade i socijalno staranje, podržao otvaranje Kluba za mlade u SSS „ Ivan Uskoković“ u Podgorici. Škola je opredijelila jednu prostoriju koja je opremljena od opredijeljenih sredstava tako da učenici te škole mogu svoje slobodno vrijeme da ispune kvalitetno. Planirane aktivnosti su: pronalaženje novih članova, nove ideje, planiranje izgleda i rada kluba za mlade u školi, uređivanje prostora kako bi bio u funkciji pravljenje planova za budućnost otvaranje kluba. Sve se ovo realizuje kao dio projekta „Demokratija u akciji“ čija je ideja podrška projektima mladih iz srednjih škola Glavnog grada.

**Strateški cilj**

5. Stvaranje uslova za kvalitetnije provođenje slobodnog vremena mladih na selu

**Specifični cilj**

* 1. Podržati realizaciju sadržaja namijenjenih mladima na selu

**Aktivnosti**

5.1.1. Organizovati turnire mladih iz mjesnih zajednica u gradu sa mladima na selu

Glavni grad - Podgorica sprovodi planske aktivnosti u cilju unapređenja sporta djece, omladine i građana preko Sekretarijata za kulturu i sport. Shodno Programu rada Sekretarijata, na seoskim područjima: Lješanske nahije, Katunske nahije, Lješkopolja i Zete, u ljetnjem periodu su održane tradicionalne seoske sportske igre. Takmičenja, koja su se održavala u više sportskih disciplina, okupila su veliki broj takmičara svih uzrasta, i pobudila veliku pažnju i interesovanje mještana sa tog područja. Po masovnosti i kvalitetu posebno treba istaći: Lješanske sportske igre, Katunske sportske igre, Lješkopoljske sportske igre i Zetske sportske igre.

**Strateški cilj**

8. Unapređenje mobilnosti mladih

**Specifični cilj**

8.4. Podići nivo inforimisanosti mladih o mogućnostima studentskih razmjena sa drugim fakultetima na regionalnom i međunarodnom nivou

**Aktivnosti**

8.4.2. Prezentirati programe razmjene studenata na Facebook profilu “Mladi Podgorice” i drugim društvenim mrežama i redovno ažurirati informacije

Kancelarija za mlade, Sekretarijat za rad, mlade i socijalno staranje Glavni grad Podgorica, je pružila podršku Organizaciji crnogorskih studenata u inostranstvu u organizovanju Winter Assembly 17 koji se sastoji od tri događaja: zimske skupštine Organizacije, panel diskusije koja ima za cilj otvaranje pitanja poboljšanje statusa crnogorskih studenata u inostranstvu i konsultacije za studente i srednjoškolce kako bi se iz ličnih iskustava budući studenti upoznali sa studiranjem u inostranstvu. Tako su krajem decembra organizovane Konsultacije za studente i srednjoškolce povodom studiranja u inostranstvu u organizaciji Organisation od Montenegrins Studying Abroad i Unije srednjoškolaca. Govorili su: Selma Bulić, Nada Pajkanović, Sofija Bojić, Katarina Martinović, Jovan Jovančević, Đurđina Jevrić, Arso Ivanović, Stefan Ivanišević i Božidarka Radović. Prisutni su imali mogućnost da čuju iskustva studenata koji studiraju u Austriji, Italiji, Kanadi, UAE, Rusiji, Njemačkoj i Sloveniji, na različitim studijskim programima. Konsultacije za srednjoškolce su održane u biblioteci Gimnazije "Slobodan Škerović", u Podgorici. Konsultacijama su prisustvovali učenici Gimnazije "Slobodan Škerović", Knightsbridge School International, SVSŠ "Sergije Stanić", Gimnazije "Tanasije Pejatović" iz Pljevalja, JUSMŠ "Danilo Kiš" iz Budve, "Kingham Hill School", Gimnazije "Petar I Petrović Njegoš" iz Danilovgrada i SSŠ "Spasoje Raspopović" iz Podgorice.

Sekretarijat za rad mlade i socijalno staranje Glavnog grada Podgorice je pružio finansijsku podršku prilikom realizacije razmjene 40 učenika JU Gimnazije „Slobodan Škerović” u Švajcarskoj, koju je Forum MNE organizovao u saradnji sa Pestalozzi Children's fondacijom. Učenici JU Gimnazije „Slobodan Škerović” su imali mogućnost da na dvije sedmice(u novembru 2017. godine) posjete *Pestalozzi Children’s Village* u Švajcarskoj i učestvuju na programu u sklopu organizacije sa preko 70 godina iskustva u promociji interkulturalnog dijaloga i omogućavanja mladima pristup obrazovanju. Učenici, roditelji, Forum MNE i uprava Gimnazije su bili zadovoljni kompletnom razmjenom i drago im je što su imali priliku da budu dio ove inicijative.

***ZAKLJUČAK***

Radna grupa za praćenje Plana akcije za mlade Glavnog grada (2014-2019) je analizirala sprovođenje Plana akcije za mlade u 2017. godini i zaključila da je značajan broj aktivnosti realizovan, odnosno da je ostvareno poboljšanje u trinaest planiranih strateških ciljeva i devetnaest specifičnih ciljeva.